Document ID: 32014R0051

NARIADENIE KOMISIE (EÚ) č. 51/2014
z 20. januára 2014,
ktorým sa mení príloha II k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí dimetomorfu, indoxakarbu a pyraklostrobínu v určitých produktoch alebo na ich povrchu
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a),
keďže:
(1)
Maximálne hladiny rezíduí (ďalej len „MRL“) dimetomorfu, indoxakarbu a pyraklostrobínu boli stanovené v prílohe II k nariadeniu (ES) č. 396/2005.
(2)
V súvislosti s postupom, ktorý sa týka povolenia na používanie prípravku na ochranu rastlín s obsahom účinnej látky dimetomorf na semenách korenín (okrem muškátového orecha) a na plodoch rasce lúčnej, bola podaná žiadosť v zmysle článku 6 ods. 1 nariadenia (ES) č. 396/2005 o úpravu existujúcich MRL.
(3)
Pokiaľ ide o indoxakarb, takáto žiadosť bola podaná v prípade žeruchy, barborky, červenej horčice, iných šalátových rastlín, portulaky, listov repy a ostatných špenátových a podobných rastlinách (listov). Pokiaľ ide o pyraklostrobín, takáto žiadosť bola podaná v prípade slnečnice hľuznatej (topinamburov).
(4)
V súlade s článkom 8 nariadenia (ES) č. 396/2005 príslušné členské štáty vyhodnotili tieto žiadosti a zaslali Komisii hodnotiace správy.
(5)
Európsky úrad pre bezpečnosť potravín (ďalej len „úrad“) posúdil žiadosti a hodnotiace správy, preskúmal najmä riziká pre spotrebiteľov a v prípade potreby aj pre zvieratá a vydal odôvodnené stanoviská k navrhovaným MRL (2). Tieto stanoviská zaslal Komisii a členským štátom a zverejnil ich.
(6)
Úrad dospel v prípade všetkých žiadostí k záveru, že všetky požiadavky na údaje boli splnené a že úpravy MRL požadované žiadateľmi sú prijateľné s ohľadom na bezpečnosť spotrebiteľov na základe posúdenia expozície spotrebiteľa v prípade 27 špecifických európskych skupín spotrebiteľov. Úrad zohľadnil najnovšie informácie o toxikologických vlastnostiach látok. Ani celoživotná expozícia spotrebiteľov týmto látkam prostredníctvom konzumácie všetkých potravinárskych výrobkov, ktoré ich môžu obsahovať, ani krátkodobá expozícia spôsobená zvýšenou konzumáciou príslušných plodín a výrobkov nepreukázali, že existuje riziko prekročenia prípustného denného príjmu (acceptable daily intake, ADI) alebo akútnej referenčnej dávky (acute reference dose, ARfD).
(7)
Podľa odôvodnených stanovísk úradu a vzhľadom na faktory relevantné pre zvažovanú záležitosť spĺňajú primerané úpravy MRL príslušné požiadavky článku 14 ods. 2 nariadenia (ES) č. 396/2005.
(8)
Pokiaľ ide o dimetomorf, indoxakarb a pyraklostrobín, MRL boli v prípade viacerých komodít stanovené nariadením Komisie (EÚ) č. 668/2013 z 12. júla 2013 (3). Keďže sa uvedené nariadenie uplatňuje od 2. februára 2014, je vhodné, aby sa MRL stanovené v tomto nariadení uplatňovali od rovnakého dátumu.
(9)
Nariadenie (ES) č. 396/2005 by sa preto malo zodpovedajúcim spôsobom zmeniť.
(10)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Príloha II k nariadeniu (ES) č. 396/2005 sa týmto mení v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 2. februára 2014.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 20. januára 2014

Labels: 1
17
0
3
6